OECD >Multilingual Summaries

Development Co-operation Report 2017

Data for Development

Summary in Danish

Rapport om udviklingssamarbejde 2017

Data for udvikling

Sammendrag på dansk

Data er en forudsætning for, at FN's dagsorden for bæredygtig udvikling 2030 kan opfyldes, og at det sikres, at ingen lades i stikken. Rapporten om udviklingssamarbejde 2017 fokuserer på data for udvikling, da kvalitet, rettidige og disaggregerede data er afgørende for at opnå det ultimative udviklingsmål: at forbedre menneskers velfærd og bekæmpe fattigdom. Der er imidlertid stor risiko for, at den vedvarende mangel på basisdata i udviklingslande om mennesker og kloden og svage incitamenter og kapacitet til at udfylde disse datahuller vil være en stopklods for succes.

De bæredygtige udviklingsmål (SDG) stiller store krav til de nationale statistiske systemer i hele verden. De fleste lande, herunder mange OECD‑lande, er endnu ikke begyndt at indsamle data vedrørende mange af de indikatorer, der er indeholdt i FN's ramme for globale indikatorer for bæredygtighedsmålene. Udfordringerne tårner sig i endnu højere grad op for mange udviklingslande med lav statistisk kapacitet. F.eks. eksisterer der i 77 udviklingslande kun utilstrækkelige fattigdomsdata. Kun 56 % af landene i hele verden har fødselsregistreringsdata, der er 90 % fuldstændige, og kun 15 % af landene i Afrika syd for Sahara har disse data, 33 % af landene i det sydlige Asien og 36 % i Sydøstasien. Kun 37 lande har national lovgivning om statistikker, der overholder FN's grundlæggende principper for officiel statistik. Der udestår fortsat alvorlige metodemæssige og strategiske udfordringer, herunder behovet for at finde en balance dels mellem produktion af dataene med henblik på global overvågning og dels national politikfastlæggelse.

Denne rapport analyserer, hvordan udviklingslande og deres partnere omkring udviklingssamarbejde kan bygge bro over datakløften ved at gribe denne enestående chance – og dermed afbøde risiciene – som byder sig ved konvergensen mellem teknologiens muligheder og den mest ambitiøse udviklingsplan til dato: 2030‑dagsordenen. Ny teknologi og den såkaldte datarevolution gør det nemmere, hurtigere, og billigere at producere data, som beslutningstagerne skal bruge for at kunne træffe informerede valg om politikker og prioriteringer. Det er imidlertid ikke nok blot at producere flere data: Data skal transformeres, analyseres og bruges for at kunne være til nytte i den politiske beslutningsproces, overvågning og ansvarlighed.

Datarevolutionen giver regeringer og nationale statistiske kontorer en velkommen mulighed for at producere mere nyttige data ved at generere data fra nye kilder, der kan supplere og styrke, men ikke erstatte, officielle statistikker. Nogle udviklingslande er allerede i gang med denne datarevolution og har haft positive resultater. Etiopien, Sydafrika, Sri Lanka og Uganda har forbedret effektiviteten og nøjagtigheden af indsamlingen af folketællings‑ og undersøgelsesdata ved at gøre brug af computerstøttede enheder for personlige interview, såsom tablets eller andre håndholdte enheder. Geospatiale data hjælper de nationale statistiske systemer med at overvåge socioøkonomiske og miljømæssige forhold, og muliggør geografisk disaggregering og gør geolokaliserede data mere dynamiske.

Denne rapport identificerer måder at bygge bro over datakløften for bæredygtig udvikling. Der er et behov for stærkt politisk lederskab i udviklingslandene for at sikre, at data fremmer udviklingen. Dette involverer fremme af data til udvikling, samtidig med at det påses, at data produceres efter høje kvalitetsstandarder, der sikrer privatlivsbeskyttelse og fortrolighed. Rapporten om udviklingssamarbejde 2017 anbefaler seks konkrete aktioner, der skal optimere anvendelsen af data for bæredygtig udvikling.

Data aktion 1. Gennemføre statistiklovgivning, ‑bestemmelser og ‑standarder, der passer til de nye databehov.

Opbygning af inkluderende dataøkosystemer, der kommer den globale udvikling og de enkelte borgere til gavn, kræver, at de institutionelle og lovgivningsmæssige rammer er tilpasset formålet. Det stigende antal offentlige, private og civilsamfundsaktører og institutioner, der er involveret i produktionen og brugen af data, gør behovet for klare juridiske, etiske og kvalitetsstandarder og ‑protokoller endnu mere presserende. Disse bør regulere brugen af traditionelle og nye datakilder, der fremmer den tillid, der er nødvendig for at udvikle gode politikker og udviklingsresultater.

Data aktion 2. Forbedre kvantiteten og kvaliteten af finansiering for data.

Investering i statistiske systemer skal blive en strategisk prioritet både for udviklingslandene og for deres partnere omkring udviklingssamarbejde. Budgetterne bliver nødt til at blive sat i vejret, hvis de nationale statistiksystemer skal kunne reagere på den stigende efterspørgsel efter flere og bedre data. Ved at gøre data til en tværgående prioritet for udvikling af samarbejde kan leverandører begynde at anerkende det som en del af den væsentlige infrastruktur for indfrielse af løfterne på nationalt, regionalt og globalt plan.

Data aktion 3. Give statistisk kapacitet og datakompetence et løft gennem nye tiltag.

Det vil være nødvendigt at udvikle nye og mere omfattende strategier for udvikling af statistisk kapacitet, der skal fokusere på at gå videre end opbygning af kapacitet til at indsamle data, opbygge de nationale statistiske kontorers kapacitet til at spille en stadigt større og flerfunktionel rolle i dataøkosystemet, og at forbedre et institutionelt og stimulerende miljø for data og statistik.

Data aktion 4. Skabe større effektivitet og gennemslagskraft gennem "dataaftaler" eller andre, landestyrede tilgange.

Udviklingslande bør være bedre i stand til at tilpasse incitamenter for udarbejdelse af data for nationale politikker og global overvågning gennem gensidigt ansvarlige inkluderende partnerskaber blandt dataproducenter og ‑brugere. Oprettelse af dataaftaler for koordinering og harmonisering af investeringer i data og støtte til statistiske systemer er en lovende tilgang; det bør undersøges yderligere for at sikre, at det opfylder alle aktørers behov og fremmer gensidig ansvarlighed for at leve op til fælles, resultatbaserede handlingsplaner.

Data aktion 5. Investere i og bruge landestyrede data for at overvåge udviklingen mod de bæredygtige udviklingsmål.

Aktører inden for international udvikling bliver nødt til at gøre op med business‑as‑usual‑tilgangen; I stedet for at indsamle og bruge data til at møde deres egne pres i forhold til rapportering og ansvarlighed bliver de nødt til at støtte statslige strategier og dataøkosystemer. Dette kræver en klar vision og pragmatisk tilgang at håndtere presset for at producere resultater for hver eneste støttekrone. Det betyder også, at det skal sikres, at resultater af eventuelle uafhængige dataindsamlingsindsatser er tilgængelige for alle udviklingsaktører og koordineres med udviklingslandenes regeringers statistiske målsætninger.

Data aktion 6. Producere og bruge bedre data, der skal hjælpe med at forstå den generelle status for finansiering af de bæredygtige udviklingsmål.

Ligeledes skal data om udviklingsfinansiering forbedres. Det betyder, at der skal skabes et omfattende finansieringsbillede ved at øge tilgængeligheden og gennemsigtigheden af kvalitetsdata for udviklingsfinansiering og forbedring af metoder og standarder med den målsætning at klæde udviklingslandene på til at planlægge og budgettere deres nationale udviklingsstrategier og prioriteter.

Summary of
OECD (2017), Development Co-operation Report 2017: Data for Development, OECD Publishing.
http://dx/doi.org/10.1787/dcr-2017-en

© OECD

Dette sammendrag er ikke en officiel OECD oversættelse.

Reproduktion af dette sammendrag er kun tilladt på betingelse af, at OECD copyright og titel på den originale publikation nævnes.

Sammendrag på flere sprog er oversatte uddrag af OECD publikationer, der oprindeligt blev publiceret på engelsk og fransk.